VENDIM
Nr. 124, datë 24.6.2025

MBI FILLIMIN E PROCEDURËS, PËR SHQYRTIMIN E KËRKESËS SË SHOQËRISË “IDI 2005” SHPK, PËR LICENCIM NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK ME KAPACITET TË INSTALUAR 8.8 mw

Në mbështetje të neneve 16 dhe 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; të neneve 4, pika 1, germa “a”, 5, pika 1, germa “a”, dhe 10, pikat 1 dhe 3, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të neneve 15 dhe 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 24.6.2025, mbasi shqyrtoi relacionin me nr. 1849/1 prot., datë 19.6.2025, të Drejtorisë së Licencimit dhe Autorizimeve “Mbi kërkesën e shoqërisë ‘IDI 2005’ sh.p.k. për licencim në veprimtarinë e prodhimit të energjisë elektrike”,
konstatoi se: 
- Shoqëria “IDI 2005” sh.p.k., me shkresën e protokolluar në ERE me nr. 1849 prot., datë 11.6.2025, ka paraqitur kërkesën për licencim në veprimtarinë e prodhimit të energjisë elektrike nga centrali fotovoltaik, me kapacitet prodhues 8.8 mw, me vendndodhje në zonën kadastrale nr. 3038, fshati Povelçë, Njësia Administrative Dërmenas, Bashkia Fier, qarku Fier.
- Nga shqyrtimi i aplikimit, në referencë të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, rezulton se:
Përputhshmëria e aplikimit me rregulloren:
- Në përputhje me nenin 9, pikat 1 dhe 1.1 të rregullores, aplikuesi ka dorëzuar dokumentacionin e kërkuar për pajisjen me licencë sipas germave “a”, “b” dhe “c”, duke plotësuar formularin sipas formatit të përcaktuar në shtojcën 1, ka paraqitur kërkesën për licencim në veprimtarinë e prodhimit të energjisë elektrike, duke plotësuar të dhënat e subjektit, përfshirë emrin, NUIS-in, adresën, kontaktet dhe administratorin. Gjithashtu, aplikuesi deklaron se nuk i është hequr apo refuzuar më parë një licencë, angazhohet për zbatimin e kuadrit ligjor dhe rregullave të ERE-s, si dhe ka kryer pagesën e aplikimit sipas aneksit A.
- Në përputhje me nenin 9, pika 1.2 të rregullores, aplikuesi ka dorëzuar dokumentacionin juridik dhe administrativ të kërkuar sipas germave “a” dhe “d”;
- Në përputhje me nenin 9, pika 1.3 të rregullores, aplikuesi ka dorëzuar dokumentacionin financiar dhe fiskal të kërkuar sipas germave “a” dhe “c”;
- Në përputhje me nenin 9, pika 2 të rregullores, aplikuesi ka dorëzuar dokumentacionin specifik për licencimin në sektorin e prodhimit të energjisë elektrike sipas germave “a”, “c”, “d” dhe “e”. 
Pajisja e shoqërisë me leje dhe miratime të tjera:
- Shoqëria është pajisur me miratimin paraprak nr. 1081/2 prot., datë 25.6.2024, dhënë nga Ministria e Infrastrukturës dhe Energjisë (MIE) për shoqërinë “IDI 2005” sh.p.k. “Për ndërtimin e impiantit gjenerues të energjisë elektrike fotovoltaike, me kapacitet të instaluar 8.8 mw, i cili nuk është objekt koncesioni dhe nuk përfiton nga masat mbështetëse, me vendndodhje në zonën kadastrale nr. 3038, fshati Povelçë, Njësia Administrative Dërmenas, Bashkia Fier, qarku Fier”.
- Shoqëria është pajisur me miratimin e pikës së lidhjes së centralit me rrjetin e shpërndarjes nëpërmjet shkresave të “OSSH” sh.a. nr. 2143/3 prot., datë 12.3.2024 dhe nr. 3554/1 prot., datë 11.4.2024.
- Shoqëria është pajisur me VNM paraprake, lëshuar më 7.11.2024, nga Agjencia Kombëtare e Mjedisit (AKM), për zhvillimin e projektit “Parku fotovoltaik ‘TEKSOEN’”.
- Në këtë aplikim duhet të plotësohet dhe sa vijon:
Neni 9
Formati dhe dokumentacioni për aplikim
Pika 1, Dokumentacioni i përgjithshëm për të gjitha aplikimet për pajisje me licencë
Pika 1.2, Dokumentacioni juridik dhe administrativ:
- germa “b”, duhet të depozitohet dëshmia e penalitetit për administratorin dhe vetë shoqërinë;
- germa “c”, shoqëria duhet të bëjë saktësimin përkatës në strukturë sa i përket administratorit të saj, si dhe të informojë nëse kjo strukturë është aktualisht funksionale apo do të bëhet e tillë në fazën e operimit të veprimtarisë së licencuar; 
Pika 1.3, Dokumentacioni financiar dhe fiskal:
[bookmark: _GoBack]- germa “b”, shoqëria duhet të saktësojë mjetet monetare që do të përdorë për financimin e projektit dhe të depozitojë këtë dokumentacion në ERE;
Pika 2, Dokumentacioni specifik sipas tipit të licencës:
2.1, Për t’u pajisur me licencë për prodhimin e energjisë elektrike, aplikuesi duhet të depozitojë, gjithashtu:
- germa “a”, shoqëria duhet të depozitojë një dokument teknik në lidhje me jetëgjatësinë e centralit;
- germa “b”, shoqëria duhet të depozitojë kontratën e nënshkruar me MIE-n.
- Rezultohet se shoqëria disponon një VNM të vlefshëm deri më datë 7.11.2026. Megjithëse në dokumentacionin e paraqitur (shtojca 2) është deklaruar se fillimi i punimeve për ndërtimin e centralit fotovoltaik parashikohet gjatë viteve 2025–2026, por nuk janë paraqitur të dhëna të përditësuara, lidhur me ecurinë konkrete të zbatimit të projektit, në përputhje me afatet e përcaktuara në kontratën përkatëse me MIE-n. Në këtë kuadër, vlerësohet e nevojshme që shoqërisë t’i kërkohet të paraqesë informacion dhe dokumentacion i detajuar mbi gjendjen aktuale dhe afatet e planifikuara sipas planit të zbatimit të projektit, me qëllim vlerësimin e përputhshmërisë me detyrimet e saj kontraktuale dhe kushtet e licencimit.
Për gjithë sa më sipër, Bordi i ERE-s

VENDOSI:

1. Të fillojë procedurën për licencimin e shoqërisë “IDI 2005” sh.p.k. në veprimtarinë e prodhimit të energjisë elektrike nga centrali fotovoltaik, me kapacitet prodhues 8.8 mw, me vendndodhje në zonën kadastrale nr. 3038, fshati Povelçë, Njësia Administrative Dërmenas, Bashkia Fier, qarku Fier.
2. Drejtoria e Licencimit dhe Autorizimeve të njoftojë shoqërinë “IDI 2005” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

